Unai Elorriaga

Unai Elorriaga López de Letona (Bilbo, Bizkaia, 1973ko otsailaren 14a) euskal idazlea, irakaslea eta itzultzailea da. Zazpi eleberri kaleratu ditu gaur arte. SPrako tranbia lehen eleberriarekin, 2001ean plazaratutakoa, Espainiako Narratiba Sari Nazionala eskuratu zuen. 2025ean, Euskadi Literatura Saria irabazi zuen Francesco Pasqualeren bosgarren arima eleberriarekin.

 Biografia 
Deustuko Unibertsitatean Filosofia eta Letrak lizentziatura eskuratu zuen, Euskal Filologiaren espezialitatean. Geroztik, hizkuntza eta literatura irakasle, hizkuntza zuzentzailea, itzultzaile eta ikertzailea izan da. Edebé argitaletxean eta Labayru ikastegian lan egin du. 2003tik 2016ra arte nagusiki literatura idazten aritu zen.

Literatur ideia batzuk testu-liburua izan zuen argitaratutako lehen idazlana, Labayruren eskutik 2001ean. Gerora SPrako tranbia etorri zen (Elkar, 2001). Horrek izan zuen arrakasta eta gero idazketa lanbide profesionaltzat lantzea erabaki zuen, 2016an irakasle plaza lortu zuen arte. SPrako tranbiak 2002ko Espainiako Narratiba Sari Nazionala irabazi eta gaztelerara itzuli zuen. Harrezkero Alfaguarak argitaratzen dizkio gaztelerara itzulitako lau liburu. Ondoren Galaxia Gutenbergek hartu zuen argitalpenen lekukoa. Sari Nazionala lortu duen bigarren euskal idazlea da; Bernardo Atxaga 1989an Obabakoak lanarekin izan zen lehenengoa.

Bi urte geroago, 2003an, Van't Hoffen ilea argitaratu zuen Elkar Argitaletxeak,  Beasaingo Udalak eskaintzen duten Igartza beka irabazita. 2005ean iritsi zenVredaman. Amaia Gabantxok egin zuen ingelesezko itzulpena ("Plants Don't Drink Coffee") eta 2009an plazaratu zuen Archipelago Books argitaletxeak New Yorken. Kontakizun horietako bat haur eta gazteei egokitu zien Unaik Matxinsaltoen belarriak haur liburua argitaratuz 2006ean.

Lau urteren lanaren emaitza izan zen Londres kartoizkoa da, diktaduren nondik norakoak jorratzen dituen lana, 2009an argitara emana.

2015ean beste sari garrantzitsu bat jaso zuen, Kritika Sari Nazionala Iazko hezurrak eleberriagatik eta Espainiako Narratiba Sari Nazionalean eta Euskadi Literatura Sarian ere finalista izan da. 2016an 107 kiwi haurrentzako liburua izan zen Euskadi Literatura Sariaren finalisten artean.Unai Elorriaga Egilearen web-orria

2019an Iturria argitaratu zuen eta berriro eskuratu zuen Kritika Sari Nazionala.

2024an argitaratu du bere azken eleberria euskaraz: Francesco Pasqualeren bosgarren arima, 2025eko Euskadi Literatura Saria irabazi duena. Gaztelaniazko bertsioa azarorako iragarri du Galaxia Gutenbergek.

2025ean haurrentzako liburu bat argitaratu du, Alex Orbe marrazkilariarekin batera: Andrakas jaunaren bizarrak.

2025eko udazkenean publikatuko da, aldi berean, bere lehen saiakera: Odola kantari.

Unai Elorriagaren lanak hainbat hizkuntzatara itzuli dira, hala nola, italiera, ingelera, galiziera, alemaniera, errusiera, serbiera eta abar. Gaztelerara autoreak berak itzultzen ditu.

Egunkari desberdinetan parte hartu izan du eta munduko zenbait unibertsitateetan ere hizlari lanak egin izan ditu.

 Bibliografia 
 Eleberriak 

 SPrako tranbia. Elkar, 2001.
 Van't Hoffen ilea. Elkar, 2003. Igartza Sariaren irabazlea.
 Vredaman. Elkar, 2005.
 Londres kartoizkoa da. Elkar, 2009.
 Iazko hezurrak. Susa, 2014.
 Iturria. Susa, 2019.
 Francesco Pasqualeren bosgarren arima, Susa, 2024.

 Haurrentzako literatura 

 Matxinsaltoen belarriak. Elkar, 2006
 Zizili. Elkar, 2012
 107 kiwi. Elkar, 2015
 Erraldoiek ez dute lagunik jaten. Begiko, 2018
 Andrakas jaunaren bizarrak, 2025.

 Antzerkia 
 Doministiku egin dute arrainek. Letranomada, 2008

 Testu-liburuak 
 Literatur ideia batzuk. (Labayru, 2001)

 Saiakerak 
Odola kantari, Pamiela, 2025

 Komiki gidoiak 

 Jarraitu inurriari (Harriet, 2021) 

 Itzulpenak 
 Nogueira doktorearen laborategia. Agustin Fernández Pazen liburuaren itzulpena. Elkar, 2000.
 Etorkizunik ez. Marilar Aleixandreren lanaren itzulpena. Elkar, 2001.
 Artzapezpikuaren bisita. Ádám Bodoren liburuaren itzulpena. Elkar, 2011.

 Bere lanen egokitzapenak 
 SPrako Tranbia 2008an zinemaratu zuten, Un poco de chocolate izenburuko filmarekin.
 Juanra Madariagaren liburua den E(SP)edizioa. Mendi ororen pisua (Txalaparta, 2015) oso lotuta dago Elorriagaren eleberri ezagunarekin.

 Sariak 

 1998: Deia egunkariak antolatutako Ortzadar Saria.
 1999: Idatz&Mintz saria.
 2002: Espainiako Narratiba Sari Nazionala (SPrako tranbia)
 2003: Igartza beka (Van’t Hoffen ilea)
 2008: Joseba Jaka Literatur beka (Londres kartoizkoa da)
 2010: NEA International Literary Award (AEB) (Vredaman, "Plants Don't Drink Coffee")
 2015: Espainiako Kritika Saria (Iazko hezurrak)
 2020: Rosalía de Castro Saria, Centro PEN Galicia.
 2025: Euskadi Literatura Saria (Francesco Pasqualeren bosgarren arima)

 Erreferentziak 

 Ikus, gainera 
 Zerrenda:Bizkaiko idazleak

 Kanpo estekak 

 «Unai Elorriaga», Literaturaren Zubitegia.
 Sustrai COLINA: «Unai Elorriaga: "Kontatzen dudana formari egokitzeko gai naizela erakutsi nahi dut"», Argia, 2144. zenbakia, 2008-07-06.

Kategoria:Euskal idazleak
Kategoria:Euskarazko eleberrigileak
Kategoria:Euskal Herriko itzultzaileak
Kategoria:Bizkaiko idazleak
Kategoria:Unai Elorriaga
Kategoria:Getxoztarrak